JKN จับมือ GP Group เสริมแกร่ง MUO หวังดัน “มิสยูนิเวิร์ส” เข้าตลาดหุ้นนิวยอร์ก
“แอน จักรพงษ์” ผนึก “นิชิต้า ชาห์” หนึ่งในผู้บริหาร GP Group ร่วมสร้างความเข้มแข็งธุรกิจ MUO ตั้งเป้าทำรายได้ 1,100 ล้านบาท เล็งนำองค์กรมิสยูนิเวิร์สเข้าจดทะเบียนในตลาดหลักทรัพย์นิวยอร์ก
“แอน จักรพงษ์” ผนึก “นิชิต้า ชาห์” หนึ่งในผู้บริหาร GP Group ร่วมสร้างความเข้มแข็งธุรกิจ MUO ตั้งเป้าทำรายได้ 1,100 ล้านบาท เล็งนำองค์กรมิสยูนิเวิร์สเข้าจดทะเบียนในตลาดหลักทรัพย์นิวยอร์ก
6 ก.พ. 2566

นายจักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บริษัท เจเคเอ็น โกลบอล กรุ๊ป จำกัด (มหาชน) หรือ JKN เปิดเผยว่า ตนเองพร้อมกับ นิชิต้า ชาห์ ซึ่งเป็นหนึ่งในผู้บริหารของ GP Group ได้ประกาศความร่วมมือเพื่อร่วมบริหารองค์กรมิสยูนิเวิร์ส หรือ Miss Universe Organization (MUO) ซึ่งเป็นหนึ่งในองค์กรระดับโลกและเป็นเจ้าของแบรนด์ Miss Universe ที่ได้รับการยอมรับจากคนทั้งโลกมายาวนานกว่า 71 ปี
โดยต้องการผลักดันให้การประกวดมิสยูนิเวิร์ส เป็นเวทีแห่งการเสริมสร้างพลังของผู้หญิงยุคใหม่และเป็นผู้นำแห่งการเปลี่ยนแปลงทางสังคมโลกให้ดีขึ้น ขณะเดียวกันในเชิงธุรกิจนั้นมีเป้าหมายต้องการผลักดันองค์กรมิสยูนิเวิร์สไปสู่การเติบโตอย่างยั่งยืน ด้วยแนวทางการดำเนินงานจากโครงสร้างรายได้ทั้ง 9 ด้านที่มีความชัดเจน เพื่อผลักดันรายได้ 1,100 ล้านบาท
สำหรับความร่วมมือครั้งนี้ เกิดจากวิสัยทัศน์และแนวคิดบริหารงานขององค์กรมิสยูนิเวิร์สร่วมกัน ทำให้ บริษัท ยูนิสเตรทช์ จำกัด ภายใต้กลุ่ม GP Group ให้ความสนใจเข้ามาถือซื้อหุ้นเพิ่มทุนเพื่อขายแบบเฉพาะเจาะจงให้แก่บุคคลในวงจำกัด (Private Placement หรือ PP) จำนวน 66,666,666 หุ้น ในราคาหุ้นละ 4.50 บาท เพื่อเป็นพันธมิตรเชิงกลยุทธ์ในการร่วมขับเคลื่อนธุรกิจ MUO โดยจะนำประสบการณ์และความเชี่ยวชาญการบริหารธุรกิจของทั้งสองฝ่าย เพื่อร่วมกำหนดทิศทางนโยบายการดำเนินงานและบริหารองค์กรมิสยูนิเวิร์สที่ ประเทศสหรัฐอเมริกา โดยมีเป้าหมายต้องการนำองค์กรมิสยูนิเวิร์สเข้าจดทะเบียนในตลาดหลักทรัพย์นิวยอร์กในอนาคต
อย่างไรก็ตามยังคงต้องนำเข้าสู่ที่ประชุมคณะกรรมการบริษัทฯ ตามขั้นตอนรวมถึงดำเนินการตามกระบวนการทางกฎเกณฑ์และกฎหมายของตลาดหลักทรัพย์แห่งประเทศไทย และคณะกรรมการกำกับหลักทรัพย์และตลาดหลักทรัพย์แห่งประเทศไทย อีกทั้งยังต้องเข้ากระบวนการไฟล์ลิ่งตามเกณฑ์ของทางสำนักงานคณะกรรมการกำกับหลักทรัพย์และตลาดหลักทรัพย์แห่งสหรัฐอเมริกา (ก.ล.ต. สหรัฐฯ) ต่อไป
“เราทั้งสองคนมีเป้าหมายเดียวกันในการสร้างการเติบโตให้แก่องค์กรมิสยูนิเวิร์ส เพื่อเป็นเวทีที่สร้างการเปลี่ยนแปลงให้แก่คนในสังคมทั่วโลกรวมถึงมีแนวทางดำเนินงานร่วมกัน เพื่อนำแบรนด์มิสยูนิเวิร์สไปต่อยอดทางธุรกิจสร้างการเติบโตไปทั่วโลกโดยวางเป้าหมายทำรายได้ 1,100 ล้านบาท และนำองค์กรมิสยูนิเวิร์สเข้าจดทะเบียนในตลาดหลักทรัพย์นิวยอร์กต่อไปในอนาคต” นายจักรพงษ์ กล่าว